DA Den Europæiske Unions Tidende C 77/6

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 77/05

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»SEGGIANO«

EF-Nr.: IT-PDO-0005-0561-30.10.2006

BGB ( ) BOB ( X )

1. Betegnelse:

»Seggiano«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.5. Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1:

Ekstra jomfruolivenolie »Seggiano« kommer udelukkende fra olivenlunde, hvor mindst 85 % af planterne tilhører kultivaren »Olivastra Seggianese«, som har følgende kemisk-fysiske og organoleptiske egenskaber:

Det maksimale syreindhold udtrykt i oliesyre: overstiger ikke 0,50 % (vægt)

Peroxidtal: højst 12

K232: højst 2,20

K270: højst 0,20

Polyfenoler i alt: over 200 ppm

Tokoferoler i alt: 100 ppm eller derover

Umættede fedtsyrer: 78 % eller derover

Farve: grøn med gule til gyldne nuancer

Lugt: frisk frugtagtig, ren og klar olivenaroma med noter af artiskok og en efterduft af hvid frugt

Smag: ren og klar med græsagtige noter, der fremhæver duftene; harmonisk ligevægt mellem bitre og skarpe smagsindtryk

Medianen for egenskaben frugtagtig: over 2.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkning af oliventræerne og presning af olivenfrugterne til fremstilling af ekstrajomfruolie »Seggiano« må udelukkende finde sted i det pågældende geografiske område.

3.6. Særlige regler vedrørende udskæring, rivning eller emballering osv.:

Ekstrajomfruolie »Seggiano« skal pakkes i det geografiske produktionsområde, da transport af olien i løs vægt kan forårsage forringelse af kvaliteten og tab af oliens særlige egenskaber.

Det er almindeligt kendt, at den vigtigste årsag til forringelse af ekstrajomfruolie er iltning eller mere generelt luftning. Dette er grunden til de meget detaljerede regler for opbevaring af olien, med forbud mod omhældning og transport, som uvægerligt medfører luftning og dermed iltning af olien.

3.7. Specifikke mærkningsregler:

Følgende angivelser skal optræde på etiketten: den beskyttede oprindelsesbetegnelse »Seggiano«, indskriften »DOP« eller »Denominazione di Origine Protetta« og logoet, der består af en stiliseret oliven anbragt inden for en cirkelbue, som igen omgives af en koncentrisk cirkel, hvoraf en del udgøres af ordene »Seggiano D.O.P.«

4. Præcis afgrænsning af det geografiske område:

Produktionsområdet for ekstrajomfruolie »Seggiano« ligger i følgende kommuner i provinsen Grosseto: Arcidosso, Castel del Piano, Cinigiano, Roccalbegna, Santa Fiora, Seggiano, Semproniano og en del af kommunen Castell’Azzara. Det areal i kommunen Castell’Azzara, som indgår i produktionsområdet, er afgrænset af floden Fiora og provinsvejene nr. 4 og 34.

5. Tilknytning til det geografiske område:

5.1. Det geografiske områdes egenart:

Det geografiske område for produktionen af ekstrajomfruolie »Seggiano« ligger på den sydvestlige side af Monte Amiata (1 738 m), et bjerg af vulkansk oprindelse beliggende i det sydlige Toscana. Denne udløber af bjerget udmærker sig ved spredte klippeforekomster, som ikke findes på de andre sider af vulkanen eller kun i meget beskeden grad. Årsagen hertil er to lavere bjerge, Monte Labbro (1 193 m) og Monte Civitella (1 107 m). Geologisk er området præget af, at vulkanen Monte Amiata, som er opstået i den sene pliocæne og kvartære tidsalder, har bredt sig på et areal bestående af aflejringer. Klimatisk er området påvirket af det nærliggende Monte Amiata og det nærliggende Tyrrenske Hav. Den årlige gennemsnitstemperatur svinger mellem 12,3 °C, målt på vejrstationen i Santa Fiora, for den højtliggende del, og 13,4 °C, målt på vejrstationen i Manciano, for den lavtliggende del. Klimaet er fugtigt med en nedbør på over 1 000 mm årligt, herunder snefald af varierende styrke og hyppighed fra år til år. Sneen bliver imidlertid ikke liggende længe som følge af områdets sydvendte beliggenhed.

5.2. Produktets egenart:

Ekstrajomfruolie »Seggiano« er en fin olie, som umiddelbart afgiver en frisk og klar duft af oliven, med græsagtige noter af artiskok og en efterduft af hvid frugt. Denne olie har visse typiske og konstante træk, som er endnu vigtigere for dens ernæringsmæssige egenskaber end for dens organoleptiske egenskaber, herunder særlig dens høje indhold af antioxidanter (de såkaldte mikrostoffer, svarende til ca. 2 % ). Oliens indhold af polyfenoler kan nå op på 450 mg pr. liter, og de umættede fedtsyrer tegner sig for ca. 83-84 % i forhold til indholdet af mættede fedtsyrer.

Olie fremstillet i området for BOB Seggiano af sorten »Olivastra Seggianese« har et større indhold af umættede fedtsyrer (palmitoleinsyre, oliesyre, linolsyre, linolensyre og eicosensyre) og også en større mængde stearinsyre end olie fremstillet andre steder i provinsen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De kemiske, fysiske og organoleptiske egenskaber ved ekstrajomfruolie »Seggiano« hænger tæt sammen med den nære tilknytning mellem kultivaren og det pågældende område. Den direkte påvirkning fra det kolde klima på Monte Amiata og de gamle traditioner for olivendyrkning nær højdedragene har skabt de rette betingelser for dyrkning af kultivaren »Olivastra Seggianese« i dette område.

Oliventræet er et af de karakteristiske træk ved dette område, og at olivendyrkning har kunnet få fodfæste på denne side af bjerget, skyldes det milde klima, den gunstige påvirkning fra havet og det større antal soltimer samt indsatsen fra befolkningens side, som bogstaveligt talt har formet landbrugsjorden i disse dale ved at udligne højdeforskellene med terrasser og pløje den stenede jord. I dette område har en lokal kultivar ved navn »Olivastra Seggianese«, som udmærker sig ved betydelig resistens over for kulde, kunnet etablere sig i århundredernes løb. Plantens kulderesistens er ikke bare en biologisk kuriositet, men er den særlige egenskab, som knytter denne plantetype til det pågældende område. Denne genotypes succes er resultatet af en århundredlang udvikling — den eneste, som har kunnet modstå tidligere tiders hårde frost og voldsomme snefald vinter og forår. Kultivaren er har sit hjemsted i dette område og udgør næsten hele den stedlige bestand af olivenplanter.

I skrifter fra 1550 fremhæves oliventræets betydning for den lokale økonomi, og det fremgår, at der var bødestraf for oprivning eller fældning af oliventræer. I løbet af det 18. århundrede blev der plantet stadig flere oliventræer, da der åbnede sig mulighed for at sælge produktet. Denne udvikling beskrives i samtidige dokumenter.

Henvisning til offentliggørelsen af varespecifikationen:

Den konsoliderede udgave af varespecifikationen kan ses

— på webstedet: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.